Quidam miles nomine Dalmatius et uxor ejus nomine Ada, obtulerunt Deo in hoc loco quendam filium suum nomine Antelmum, et cum eo in barrochia quæ dicitur Novas Casas, et in villa Jhavagniset tenementum Duranni de Moncel, consobrini Bernardi, qui ambo detinebant unum mansum singuli per medietatem; medietatem ergo totam suæ partis, quam dictus tenebat Durannus, cum omni sua integritate, videlicet terris cultis et incultis, silvis, vineis, pratis, pascuis, aquis aquarumque decursibus, totum ad inquirendum dedit. Et dederunt fidejussores Hugoni priori Jodcerannum et Hugonem fratres, ut taschiam hujus terræ et illam de manso Johannis, quam detinebant illi de Valestinas, prædicto loco facerent habere; iterum dederunt illam terram quam vocant ad Longum Peretum, in barrochia de Granval, totam ad integrum. Dedit in villa Baron medietatem servorum, quos calumpniabat loco Armarum, fratresque ejus et sorores. Testes hujus rei fuerunt Giraldus de Buxol, Hugo et Jocerannus fratres, Hugo Parriniaco, Deodatus præpositus.